BEC จับมือ WeTV ส่งละคร “ร้อยเล่ห์มารยา” ออนแอร์พร้อมกัน 5 ต.ค.นี้
BEC จับมือ WeTV ส่งละคร "ร้อยเล่ห์มารยา" ออนแอร์พร้อมกัน 5 ต.ค.นี้
23 ก.ย. 2563

บริษัท บีอีซี เวิลด์ จำกัด (มหาชน) หรือ BEC ผู้ดำเนินงานสถานีโทรทัศน์ไทยทีวีสีช่อง 3 และผู้ผลิตคอนเทนต์ละครชั้นนำของเมืองไทย ร่วมกับ WeTV แพลตฟอร์มวีดีโอสตรีมมิ่งชั้นนำของประเทศ ซึ่งได้บรรลุข้อตกลงในการนำละครกระแสแรง “ร้อยเล่ห์มารยา” มาออกอากาศแบบคู่ขนานในประเทศไทยผ่านทาง แอปพลิเคชั่น WeTV และอีก 4 พื้นที่ให้บริการ คือ อินโดนีเซีย อินเดีย จีน(ไต้หวัน) และ เวียดนาม พร้อมกันในวันที่ 5 ตุลาคมนี้ ควบคู่ไปกับการออกอากาศทางโทรทัศน์
สำหรับ WeTV ในเครือ เทนเซ็นต์ (ประเทศไทย) ถือเป็นพันธมิตรทางธุรกิจที่สำคัญกับ บริษัท บีอีซี เวิลด์ จำกัด(มหาชน) ในการนำละครของช่อง 3  ไปออกอากาศแบบคู่ขนานตั้งแต่ต้นปี 2020 ซึ่งเป็นการเดินหน้าสร้างกลยุทธ์ที่สำคัญในการขยายฐานผู้ชมให้เพิ่มมากขึ้น ผ่านการตอบสนองไลฟ์สไตล์การรับชมในยุคปัจจุบัน ที่ผู้ชมสามารถชมคอนเทนต์ได้จากหลากหลายแพลตฟอร์ม
โดยขณะนี้ WeTV นับเป็นแพลตฟอร์มวีดีโอสตรีมมิ่งชั้นนำของเมืองไทยที่สามารถเข้าถึงกลุ่มผู้ชมเป็นจำนวนมาก โดยเฉพาะกลุ่มคนรุ่นใหม่ นอกจากนี้การที่ละคร “ร้อยเล่ห์มารยา” ได้มีโอกาสไปออนแอร์พร้อมกับอีก 4 พื้นที่ให้บริการนี้ จึงไม่ได้เป็นเพียงการขยายฐานกลุ่มผู้ชมในประเทศเท่านั้น แต่ยังเป็นการขยายกระแสความนิยมของละครไทยไปสู่สายตาแฟนละครทั่วเอเชีย ซึ่งด้วยเนื้อหาของละครที่เข้มข้นครบรส
รวมทั้งมีนักแสดงที่ได้รับกระแสการถูกเรียกร้องให้กลับมาเล่นละครร่วมกันมากที่สุดในเวลานี้ อย่าง โป๊ป ธนวรรธน์ และ เบลล่า ราณี จึงคาดได้ว่าจะได้รับความนิยมจากทุกประเทศที่ไปออกอากาศอย่างแน่นอน  โดย “ร้อยเล่ห์มายา” มีกำหนดออกอากาศ ทุกวันจันทร์-อังคาร เวลา 20.23 น. นำเสนอตอนแรกวันจันทร์ที่ 5 ตุลาคม 2563
โดย คุณกนกพร ปรัชญาเศรษฐ Country Manager, WeTV Thailand (ผู้จัดการ WeTV ประจำประเทศไทย) บริษัท เทนเซ็นต์ (ประเทศไทย) จำกัด ได้เปิดเผยว่า
“ปัจจุบัน WeTV ถือเป็นผู้นำด้านการให้บริการแอปพลิเคชั่นวิดีโอสตรีมมิ่งของประเทศไทย ด้วยคอนเทนต์คุณภาพระดับโลก จากผู้ผลิตชั้นนำ ทั้งจีน ไทย และต่างประเทศ ตอกย้ำการเป็น ‘ศูนย์รวมความบันเทิงแห่งเอเชีย (Asian Premium Selection) นอกจากออริจินัลคอนเทนต์ที่ส่งมาจาก Tencent Video
รวมถึงการร่วมกับผู้ผลิตชั้นนำระดับประเทศในการผลิต ‘WeTV ORIGINAL’ แล้ว WeTV ยังให้ความสำคัญกับการคัดสรรคอนเทนต์คุณภาพอื่นๆ มาให้ผู้ใช้งานได้ดูกันอย่างครบรส ซึ่งการร่วมมือกับทางช่อง 3 ถือเป็นกลยุทธ์สำคัญที่ WeTV เดินหน้าเพื่อมอบประสบการณ์การดูคอนเทนต์ที่ดีที่สุดให้กับผู้ใช้ WeTV โดยการนำละครเรื่อง “ร้อยเล่ห์มารยา” ซึ่งมีความน่าสนใจทั้งพลอตเรื่อง ตัวนักแสดง และงานโปรดัคชั่น จะโดนใจกลุ่มคนดูของเราไม่ว่าจะเป็นคนไทย หรือแฟนๆ ทั่วเอเชียอย่างแน่นอน
โดยเราจะนำมาออกอากาศเอ็กซ์คลูซีฟให้เฉพาะแฟนๆ WeTV สามารถดูแบบสดพร้อมกับโทรทัศน์ หรือดูย้อนหลังแบบไม่มีโฆษณาคั่นได้ตั้งแต่หลังเที่ยงคืนกันได้ที่ WeTV เท่านั้น รวมถึงรับชมได้อีก 4 พื้นที่บริการของ WeTV ทั้ง อินโดนีเซีย, อินเดีย, จีน(ไต้หวัน), เวียดนาม ซึ่งถือเป็นการตอกย้ำอีกหนึ่งพันธกิจสำคัญของ WeTV ในการนำคอนเทนต์ไทยไปเผยแพร่ให้ดังไกลในระดับนานาชาติด้วยเช่นกัน”
​ด้านนายวรุตม์ ลีเรืองสกุล รองกรรมการผู้อำนวยการ สำนักดิจิตอลและเทคโนโลยี BEC กล่าวว่า “แม้คอนเทนต์ละครของช่อง 3 เป็นที่นิยมทั้งในและต่างประเทศอยู่แล้ว แต่การขยายฐานผู้ชมไปในหลากหลายแพลตฟอร์มนั้นก็เพื่อตอบสนองความต้องการของผู้ชม ถึงแม้ว่าแฟนละครที่มีจำนวนมากจะสามารถรับชมละครช่อง 3 ทางโทรทัศน์และผ่านแอปพลิเคชั่น Ch3Plus ได้อยู่แล้ว แต่ความร่วมมือกับ WeTV ในครั้งนี้จะยิ่งเป็นการเพิ่มฐานผู้ชมของเราให้มากขึ้นไปอีก
โดยเฉพาะอย่างยิ่งละครเรื่อง ร้อยเล่ห์มารยา ที่ได้คู่พระนางที่ผู้ชมรอคอย อย่าง โป๊ป เบลล่า ก็จะเป็นเรื่องดีที่แฟน ๆ จะมีแพลตฟอร์มในการชมมากขึ้น ในขณะเดียวกันผมก็มีความเชื่อมั่นใน WeTV เพราะฐานผู้ชมของ WeTV มีจำนวนมากและก็ยังเติบโตต่อไป WeTV จึงเป็นพันธมิตรทางธุรกิจที่สำคัญของช่อง 3 ในการเพิ่มจำนวนผู้ชมทั้งในประเทศไทยและต่างประเทศต่อไป”
นอกจากนี้ WeTV ยังได้เตรียมนำละครช่อง 3 อีก 2 เรื่องที่มีเนื้อหาสุดเข้มข้น มีคุณภาพทั้งการผลิต และ การคัดเลือกนักแสดงที่เหมาะสมลงตัวคือ “ตราบฟ้ามีตะวัน” ที่จะออนแอร์ในปลายปีนี้ และ “สองเสน่หา” ที่จะออกอากาศในปีหน้า เพื่อเตรียมขึ้นแพลตฟอร์มทาง WeTV อินโดนีเซีย, อินเดีย, จีน(ไต้หวัน) และ เวียดนาม ให้แฟนละครช่อง 3 และ ของ WeTV ได้ดูก่อนใครเช่นกัน



